“Bu telbanamo hujumlar oqibatida Rossiya yopiqlikka mahkum bo‘ladi”. Xorijda yashovchi rusiyzabon olimlar Ukrainadagi urushga keskin munosabat bildirdi

Rus tilida so‘zlashadigan olimlar xalqaro assosiatsiyasi (RASA) Rossiyaning Ukrainaga qilgan qurolli hujumini qoralovchi bayonotni e’lon qildi.
Bayonot matnida Rossiya qilayotgan ishlar Ukraina xalqi oldidagi eng og‘ir jinoyat ekanligi, ushbu harakatlar Rossiyani ijtimoiy iztirob va izolyatsiyaga duchor qilishi bayon etilgan. Matnni o‘nlab olimlar, xususan, Nobel mukofoti laureati Andrey Geym ham imzolagan. Quyida Facebook’ka joylashtirilgan bayonot matnini e’tiboringizga havola etamiz.
Biz Rossiya ilmiy diasporasi vakillari Rossiya Federatsiyasining Ukrainaga qarshi zo‘ravonlik harakatlaridan nafratlanamiz. Rossiya qo‘shinlarining asossiz ogohlantirmasdan qo‘shni mamlakatga bostirib kirishi, bombardimon qilishi, raketa zarbalarini yo‘llashi va boshqa harbiy harakatlarni amalga oshirishi oqibatida odamlar halok bo‘lmoqda, bu — Ukraina xalqi oldidagi o‘ta mudhish jinoyat.
Yuzaga kelgan urush Rossiya xalqi uchun ham jinoyat, ushbu qurolli to‘qnashuv oqibatida ular dunyodan uzilib, ijtimoiy iztiroblarda yashashga mahkum. So‘nggi kunlarda fojia va og‘riqlar bilan yashayotgan Ukraina xalqi bilan birga ekanimizni bildiramiz. Hamkasblarimiz – ukrainalik olimlarni ham qo‘llab-quvvatlaymiz. Ukraina hududidagi harbiy harakatlarni zudlik bilan to‘xtatishni va mamlakatdan Rossiya qo‘shinlarini olib chiqib ketishni talab qilamiz.
24-fevralga o‘tar kechasi Rossiya prezidenti Vladimir Putin Donbassda “mintaqa aholisini genotsiddan himoya qilish” uchun “maxsus harbiy operatsiya” boshlanganini ma’lum qildi. Murojaatdan so‘ng ijtimoiy tarmoqlarda Ukrainaning ko‘plab shaharlarida portlashlar sodir bo‘lgani haqida xabarlar paydo bo‘ldi. Ukraina Ichki ishlar vazirligi rahbari maslahatchisi Anton Gerashchenko 24-fevral kuni erta tongda Kiyev, Xarkov va Dneprda harbiy infratuzilma obyektlariga raketa zarbalari berilganini ma’lum qildi.
Ukraina prezidenti Vladimir Zelenskiy Putinning harakatini mamlakatni yakson qilish deya baholab, G‘arbni “Putinga qarshi koalitsiya” tuzishga chaqirdi.
24-fevralda Rossiya Ukrainaga bostirib kirgach, Buyuk Britaniya mamlakatga qarshi yangi sanksiyalar qo‘llagan, xususan “Aeroflot” kompaniyasining qirollik hududiga parvozlarini taqiqlagan. AQSh prezidenti Jo Bayden Rossiya Ukraina hududiga bostirib kirgani va u yerda harbiy operatsiyalarni boshlagani uchun mamlakatga nisbatan yangi sanksiyalar joriy qilgan. Shuningdek, Bayden Rossiyaning Ukrainaga hujumi uchun mas’uliyat Vladimir Putinning zimmasida ekani, Rossiya ushbu harbiy operatsiya uchun jiddiy zarbalar qabul qilib olishi haqida gapirgan.
Rossiya—Ukraina urushiga oid tezkor, ishonchli yangiliklar va ma’lumotlarni “Daryo”ning Live sahifasi orqali kuzatib boring → @Daryo_Live